b'\n_START_ARTICLE_\nIzlastnoimenski pridevnik\n_START_SECTION_\nZa\xc4\x8detnica vrstnih izlastnoimenskih pridevnikov z obrazili -ov, -ev ali -in\n_START_PARAGRAPH_\nSlovenski pravopis dolo\xc4\x8da zapis z malo za\xc4\x8detnico (na primer adamovo jabolko, blagajev vol\xc4\x8din, marijini laski, parkinsonova bolezen), \xc4\x8de pa gre za izra\xc5\xbeanje duhovne lasti, pa dopu\xc5\xa1\xc4\x8da tudi veliko za\xc4\x8detnico (pitagorov/Pitagorov izrek; ohmov/Ohmov zakon; tudi \xc4\x8de gre za preneseni pomen: ahilova/Ahilova peta; tantalove/Tantalove muke). Se pa v sodobnih jezikovnih priro\xc4\x8dnikih, slovarjih in jezikovni rabi sre\xc4\x8dujemo z mnogimi zapisovalnimi dvojnicami izlastnoimenskih pridevnikov na -ov, -ev ali -in, zlasti to velja za pridevnike v stalnih besednih zvezah in frazemih (npr. Zoisova \xe2\x80\x93 zoisova \xe2\x80\x93 cojzova zvon\xc4\x8dnica; Kneippova \xe2\x80\x93 kneippova \xe2\x80\x93 knajpova kava).'